Gee grens-inligting deur, maan VS Landbou | Netwerk24
Gee grens-inligting deur, maan VS Landbou
Vrystaat Landbou (VL) maan landbouers om alle inligting oor probleme en onwettige aktiwiteite by die grens tussen Suid-Afrika en Lesotho deur te gee, sodat misdaad beter bekamp kan word.
Só sê dr. Jane Buys, veiligheidsrisiko-analis van VL, na aanleiding van misdaad en plaasaanvalle wat met die oorgrens-gebied verband hou.
"Daar is 'n SANW-Ops-nommer wat hulle 24 uur per dag kan kontak. Dit is beskikbaar by die veiligheidskoördineerder in die streek," sê Buys. "Die SANW het omtrent elke 10 km 'n tydelike basis wat operasies uitvoer en wat vir hulp gekontak kan word indien daar 'n groot probleem in die oorgrens-gebied ontstaan."
Landbouers word versoek om alle oorgrens-aktiwiteite en inligting op Maandae aan die VL-VKB-Veiligheidslessenaar deur te gee. Dit word weer aan die SANW verskaf, wat saam met die SAPD oorgrens-operasies help beplan.
"Die meeste landelike veiligheidkoördineerders by die grens het onlangs 'n toegekende voertuig gekry en baie van die oorgrens-aktiwiteite maak misdade uit wat onder die SAPD se aandag gebring moet word, sê Buys."